ОДБОР ЗА КОНТРОЛУ СЛУЖБИ БЕЗБЕДНОСТИ УСВОЈИО

ИЗВЕШТАЈ О РАДУ ВОЈНООБАВЕШТАЈНЕ АГЕНЦИЈЕ

На 18. седници одржаној 15. маја 2015. године, Одбор за контролу служби безбедности размотрио је и усвојио Извештај о раду Војнообавештајне агенције за период од 1. октобра 2014. године до 31. марта 2015. године.

Чланови Одбора позитивно су оценили Извештај Војнообавештајне агенције указујући да на свеобухватан и целовит начин пружа увид у рад и остварене резултате које је Војнообавештајна агенција остварила у извештајном периоду. Позитивно је оцењен рад припадника Војнообавештајне агенције на остваривању приоритетних задатака у извештајном периоду и наглашена пуна подршка њиховом даљем ангажовању на реализацији тежишних задатака праћења и истраживања политичко-безбедносне ситуације у окружењу, усмеравања и планирања обавештајних припрема и обавештајног обезбеђења Војске Србије, као и представљања Министарства одбране и Војске Србије у иностранству.

У складу са Планом рада Одбора за 2015. годину и Законом о основама уређења служби безбедности, Одбор је на седници донео Одлуку о вршењу надзорне посете и контроле рада Дирекције Војнообавештајне агенције у Београду.

Седници је председавао Момир Стојановић, председник Одбора.